open-index/open-wikipedia-markdown huggingface dataset:
Catherine, prinsesse fan Wales

**Catherine, prinsesse fan Wales**, earder: *Catherine Elizabeth (Kate) Middleton*, (Reading (Berkshire), 9 jannewaris 1982) is sûnt 29 april 2011 de frou fan prins William, de âldste soan fan Britske kening Charles III en syn earste frou prinses Diana († 1997).

Catherine waard grutbrocht yn Chapel Row ûnder Bucklebury, in doarp tichteby Newbury, Berkshire en studearre yn Skotlân oan de Universiteit fan St Andrews, dêr't hja ek prins William moete yn 2001. Sy krigen ferkearing. Yn 2007 wiene sy in pear moannen út elkoar, mar letter dat jier rekke it wer oan.

Yn de oanrin fan it houlik wie sy al geregeldwei te finen by in tal plechtichheden fan it Keninklik Hûs. Sy krige wurdearring foar har gefoel foar moade. Doe't har ferhâlding mei William bekend wie, krige sy in soad omtinken fan de media en waard der fûl spekulearre op in eventueel houlik. Op 16 novimber 2010 waard harren ferloving offisjeel bekendmakke. Catherine Middleton boaske oan Prins William op 29 april 2011 yn de Abdij fan Westminster yn Londen.

Op 22 july 2013 krige sy in soan,George, yn 2015 folge troch Charlotte en yn 2018 troch Louis.

## Sjoch ek
* Pippa Middleton

## Stambeam

## Keppelings om utens
* Profyl by de BBC
* Stambeam by de BBC
Penny's Shadow

**Penny’s Shadow** is in film út 2011 fan regisseur Steven de Jong. 

Yn de film is Shadow in neisiet fan ien fan de acht rêdingshynders dy’t foar de eagen fan de eigeners en tsientallen badgasten ferdwûnen yn de kolkjende see wylst se in rêdingsboat lansearren. It is in ferwizing nei 14 augustus 1979 doe’t acht hynders omkamen, wylst der yn alle jierren dêrfoar nea wat misgien wie mei de hynders. Pas nei in spoedberied fvan de ministerried waard tastimming jûn om de hynders yn de dunen te begraven. Se lizze dêr fjouwer by fjouwer, krekt sa’t se altiten foar de rêdingsboat rûnen.

De opnames binne  yn 2010 dien. Lokaasjes wienen de pleats fan Steven de Jong yn Hartwert en It Amelân. Op 9 juny 2011 wie de premjêre fan de film op It Amelân, de lanlike premjêre wie al earder: op 5 juny fan dat jier yn Amsterdam. By de premjêre wiene de measte spilers oanwêzich, spesjale gasten dêrby wiene de mannen fan De Kast dy't foar de muzyk soargen  . 

## Ferhaal
Lisa is in kreas famke fan in jier of sechtjin en hat in spesjale bân mei hyns. Yn de simmer giet se mei har ferlegene suske Tess en har mem en sjoernaliste Daphne op fakânsje nei It Amelân. Tess nimt ek har eigenwize pony Rakker mei. Se hâlde ta op de kampearpleats fan de santjinjierrige Kai en syn heit Erik. Kai syn mem is jierren ferlyn ferstoarn by in ûngelok mei har favorite hynder Shadow. De swarte hynst hat it oerlibbe, mar is swier traumatisearre en ûnbetrouber woarn. Kai seach it ûngelok barren en hat dêrtroch in muoisume bân mei it hynder. Lisa is der wis fan dat se helpe kin mei Shadow, mar Kai wol hjir neat fan witte. Se beslút om temûk dochs it hynder te trenen en him wer betrouwen yn minsken te jaan, mar wyls wurdt se ek noch fereale op de stoere Kai.

## Rolferdieling
* Lisa - Liza Sips
* Kai - Levi van Kempen
* Tess (*suske*) -  Valerie Pos
* Erik (*heit fan Kai*)– Rick Engelkes
* Daphne (*mem fan Lisa*) – Tanja Jess
* mem fan Kai - Monic Hendrickx
* Anthony (*freon fan Kai*) - Pim Wessels
* Ralf (*broerke fan Anthony*)– Ivo de Jong 
* Dino (*bandlid*)- Bas de Nijs
* Roy (*bandlid*) - Sjoerd Dragtsma
* Klaas (*drummer*) – Ruben Arnhem 
* Yuksal (*bandlid*) - Job Bovelander
* Mirte - Linsey Neelen
* Jorine – Gaby Blaaser 
* Chantal - Vivian van Huiden
* Jessica - Roos Smit
* reisliedster - Lieke van Lexmond 
* Shadow - Neapolitano XXIX-18
* Rakker - Malle fan de Thafaloniestables 
* Thamar Gottjalpsen : stunts/ trening hynders en ruters 
* Lars Boom (*screenplay*)
Marjolein de Jong (follybalster)

**Marjolein Elisabeth de Jong** (Lekkerkerk, 16 maaie 1968) is in earder Nederlânsk follybalster. 

Marjolein de Jong kaam foar it earst foar Nederlân út op de Olympyske Spullen yn it jier 1992 doe't de Olympyske Simmerspullen hâlden waarden yn Barselona. Hja einige doe mei de Nederlânske ploech sechsde fan de acht dielnimmende lannen. Op de Olympyske Spullen fan 1996 yn Atlanta waard de ploech, mei Marjolein de Jong, fiifde fan de alve dielnimmende lannen. Ek makke hja diel út fan de ploech dy't yn 1995 yn Arnhim de Europeeske titel helle, troch Kroaasje yn de finale mei 3-0 te ferslaan. Yn totaal hat Marjolein de Jong 394 ynterlannen spile foar de Nederlânske ploech. Der binne dêrmei mar trije oare follybalsters dy't mear ynterlannen spile ha as Marjolein de Jong.

## Sjoch ek
* List fan Nederlânske follyballers
Teater De Plankeniers

**Teater De Plankeniers** stiet op it terrein fan de eardere modelbuorkerij *Oud-Bussem*, oan de Flevoleane 39 yn Huizen.

It teäter mei 150 sitplakken hat in toanielflier fan 7 by 9 meter, in kompjûterstjoerde ljochtynstallaasje mei in eigen krêftstroomfoarsjenning, klaaikeamers, in *make-upromte*, en in dekoropslach. 

Yn 1946 begjint Herman Planten syn amateur-toanielselskip 'De Plankeniers' mei in eigen teater. Yn de oarloch hied er foarstellings jûn by minsken thús dy't troch de besetter ferbean wiene, 'tusken de skodoarren'. De âld siedskuorre op it terrein fan lângoed Ald Bussem wurdt dan ta in teater omboud.
Ynternasjonaal Teosofysk Sintrum

It **Ynternasjonaal Teosofysk Sintrum** yn Naarden is ien fan de trije ynternasjonale sintra fan de Teosofyske Feriening yn de wrâld. It sintrum leit op in lângoed yn Naarden, yn de bosken tichtby de Goaimar. It wurdt besocht troch minsken út alle lannen fan de wrâld.

Neist it haadkertier yn Adyar (Yndia) binne de oare twa sintra de Manor yn Sydney (Austraalje) en it *International Theosophical Centre* (ITC) yn Naarden (Nederlân). Krotona yn Kalifornje, "The Farm" by Brasilia (Brazylje) en noch in tal oare binne saneamde "minor centres" ek al binne dy faak grutter wat oerflak oanbelanget.

Yn 1925 skonk frou Van Eeghen-Boissevain it domein oan Annie Besant, de twadde ynternasjonale presidinte fan de Teosofyske Feriening. Yn it Ynternasjonaal Teosofysk Sintrum (ITC), dat sûnt 1990 statutêr de ynternasjonale presidint fan de Feriening as foarsitter hat, wurde geregeldwei simmerskoallen en kursussen organisearre. 

It is boppedat de sit fan de Europeeske Federaasje fan de Teosofyske Feriening (EFTS).

In soad bekende leden en sympatisanten fan de teosofyske beweging besochten it domein: Rabindranath Tagore, Annie Besant, Jiddu Krishnamurti, Rukmini Devi Arundale, James Ingall Wedgwood, John Coats, Charles Webster Leadbeater de, dalai lama Tenzin Gyatso, de karmapa, Geoffrey Hodson, Nilakantha Sri Ram, George Arundale, Curuppumullage Jinarajadasa en Radha Burnier.

## Wichtichste gebouwen
* St. Michael's House
* Besant Hall
* Ashrama
* Crystal House
* De Tsjerke fan Sint Michael en alle Ingelen, in Frij-Katolike Tsjerke
Vliegheide

De **Vliegheide**, is in heidegebiet fan 12 hektare by Bikbergen, east fan Bussum yn Noard-Hollân. It is in stowâlgebiet en heidekompleks mei dêryn lytsere stikjes stosân en ferspraat opslach fan houtgewaaks mei oan de rânen leaf- en nuddelbosk. It wurdt beheard troch it Goais Natuerreservaat.

De heide foarme ea mei de Limityske en Nij Bussummerheide, in oanslutende bân fan heide fan de Naarder Eng oant de Tafelberch- en Blaricummerheide. Troch boskoanplant en fillawiken is dizze bân yn it ferline ûnderbrutsen. Der wurdt oan wurke om dy situaasje te werstellen, om sa planten en bisten fan de heide wer trochgong te bieden. 

Yn de earste desennia fan de tweintichste iuw wie der faak fleanderij op in saneamde *vlieghei* of *vliegkamp*, dêrfandinne de namme.
Asjchabad

**Asjchabad** (Turkmeensk: *Aşgabat*, Perzysk عشق آباد; *Eshgh-abad*, Russysk Ашхабад; *Asjchabad*) is de haadstêd fan de Sintraal-Aziatyske republyk Turkmenistan. Asjchabad leit yn de woastyn Karakum oan de foet fan it Kopet-Dagberchtme. De wichtichste yndustry is dy fan de tekstyl.

Asjchabad is in relatyf jonge stêd: de earste delsetting ferskynde om 1818 op de ruïnes fan de âlde siderûtestêd Konjikala, dêr't yn de 2e iuw fan sein waard dat dêr wyn makke waard. De namme soe fan it Perzyske *Ashk-abad* komme wat soksawat 'de stêd fan Arsaces' betsjut. De namme wurdt ek wol ferklearre út in ferbûging fan it Perzyske *Eshq* (leafde) en *abad* (plak). 

Yn 1869 waard tichtby Asjchabad in Russysk fort op in hichte boud; dat makke it plak feiliger as at it wie en luts keaplju en ambachtslju. Asjgabad bleau ûnder Perzje oant 1881, doe waard it oermastere troch Tsaristysk Ruslân. De stêd koe har oan de ein fan de 19e iuw ûntjaan, neidat se yn 1885 oansletten waard op it Trans-Kaspyske spoar. Tusken 1919 en 1927 hjitte de stêd **Poltoratsk**, nei de revolúsjonêr Pavel Poltoratski. Yn 1948 hie de stêd swier te lijen fan in grutte ierdskodding.

Yn Asjchabad waard tusken 1902 en 1907 de earste bahai-timpel fan de wrâld boud. Under it kommunisme waard de it gebou as bibleteek brûkt. By de ierdskodding fan 1948, dêr't sawat 2/3 fan de befolking by omkaam, rekke it gebou swier skansearre en yn 1963 waarden de oerbliuwsels opromme.

## Galery

Image:Ashkabad_Temple_Bahai.jpg|*De earste Baha'i-timpel.*
Image:Ashgabat city park.jpg|*Asjchaba skyline út it stedspark wei sjoen*
Mariënburg (Bussum)

**Mariënburg** is in earder kleaster yn it sintrum fan it Noard-Hollânske plak Bussum.

De earste stien waard op 5 augustus 1878 lein. De arsjitekt wie Pierre Cuypers,
dy't ek de Bussumer Sint-Fitustsjerke boude.

It gebou waard yn 2011 brûkt as kleasterfersoargingstehûs. 

Yn 2018 krige it de status fan Gemeentlik monumint.  Der binne fiergeande plannen om yn de takomst apparteminten yn it kleaster te realisearjen. Ek de tunen op it terrein krije foar in part in nije bestimming.

## Literatuer
* *Zicht op Mariënburg*, Bussum 1881-2015 / Gea van der Horst , ISBN 9789062623839 

## Keppelingen om utens
*https://www.historischekringbussum.nl/index.php/bussums-historisch-tijdschrif/1266
*https://www.tgooi.info/bussum/marienburg.php
*https://www.gooisemereninformatie.nl/bussum-menu/14-monumenten-bussum/155-marienburg
*https://marienburgbussum.nl
Joop van Zon

**Johannes Adrianus (Joop) van Zon** (27 maaie 1933 – 14 july 2021) wie in Nederlânsk dirigint en pianist.
Hy wie ûnder oaren dosint orkestdireksje oan it Sweelinck Konservatoarium yn Amsterdam.

Nei syn pensjonearring sette er him nei wenjen yn Oosterbeek. Dêr begûn er mei it organisearjen fan konserten en rjochte dêrom yn 2000, mei oare muzykleafhawwers, de CSOK op.

Ballangrud ferstoar op 14 july 2021, yn 'e aldens fan 88 jier.
Sint-Fitustsjerke (Bussum)

De **Sint-Fitustsjerke** yn Bussum is in tsjerkegebou dat oant 1982 de funksje fan katolike tsjerke hie.

Dizze neogoatyske basilyk waard boud om 1884 neffens in ûntwerp fan arsjitekt Pierre Cuypers dy't syn ûntwerp basearre op de Broederentsjerke yn Sutfen. It ûntwerp fan de toer wie fan de hân fan syn soan Jos Cuypers, dy't earder krekt soksoarte ûntwerp foar in tsjerketoer makke hie foar de tsjerke yn Eemnes.

De tsjerke waard nei de sluting as tsjerkegebou brûkt as seal foar eveneminten. Yn 1988 bruts der in brân út wêrtroch't it ynterieur diels skansearre waard. Dêrnei stie it gebou jierrenlang leech. Ein jierren njoggentich fan de 20e iuw waarden der mei behâld fan de status as ryksmonumint apparteminten yn it gebou realisearre.
De Trappenberg

**Refalidaasjesintrum De Trappenberg** is in regionaal sintrum foar refalidaasje foar bern en (jong)folwoeksenen oan de Crailoseweg yn Huizen. Refalidanten leare hjir om in selsstannich libben te lieden, sawol fysyk, sosjaal as maatskiplik, mei sa min mooglik beheinings. Der binne fêstigings yn Huizen, Almere en Lelystêd. Foar de regio Noard-Hollân is De Trappenberg it ienige sintrum dat klinyske refalidaasje foar bern yn de leeftiidsgroep fan 0 oant 16 jier.

## Skiednis
Yn 1912 wurdt it Amsterdamsch Kindersanatorium Hoog Blaricum iepene yn Huizen. It wie bedoeld foar de opfang en ferpleging fan tuberkuloaze-pasjinten. Yn 1955 is it tal tbc-pasjinten in ein hinne weromrûn mar wie der in eksploazje fan berneferlam­ming en waard de namme feroare yn Gooisch Kinderzieken­huis. Yn 1956 kaam de neidruk op refalidaasje te lizzen. It sikehûs waard nei in priisfraach omneamd yn De Trappenberg, nei in heuvel yn it Gooisch Natuur­reservaat efter it sintrum. Der kaam yn 1976 ek in mytylskoalle by. 

Sûnt 1 oktober 2010 foarmet Refalidaasjesintrum De Trappenberg mei it Nederlânsk Astmasintrum Davos en Behannelsintrum Heideheuvel yn Hilfertsom de holding Merem Behannelsintra.
Tergooi

**Tergooi** is in stifting dêr't sûnt 2006 twa sikehuzen yn it Goai yn ûnderbrocht binne, ntl. yn Blaricum en yn Hilfertsom, mei in bûtenpolyklinyk yn Weesp. Yn Almeare sit fierders it Sintrum foar Ynfeksjesykten, de dependâns fan it Sintraal Bakteriologysk en Serologysk Sintrum (CBSL). 

Tergoai hie yn 2011 mear as 3.000 meiwurkers en sa’n 200 medysk spesjalisten. De spesjalisten binne ferdield oer 28 spesjalismen foar de mear as 250.000 minsken yn it fersoargingsgebiet. Fierders hat it 18 medysk spesjalistyske opliedings en 633 bêden.

## Namme
De namme fan it sikehûs late ta ôfkarring troch taalkundigen, dy't derop wiisden dat it foarheksel *ter* net foarkomme kin yn kombinaasje mei de dúdlik ûnsidige namme It Goai. *Ter* is in gearlûking fan *te* en it froulike *der*, krekts *ten* dat is fan *te* en *den*. De Ried fan Bestjoer fielde him net oansprutsen en reagearde derop mei te stellen dat it hjir suver om in fantasijnamme gean soe: ''As wy in taalkundich klopjende namme wols hiene, wie it in oare wurden."
Wêrom't dizze fantasijnamme dat krekt weromgripe moast op in âld-Nederlânsk taalgebrûk en dat yn dit ferbân ferkeard tapaste, liet hy ûnferklearre.
Gemeentehûs fan Bussum

It **Gemeentehûs fan Bussum** leit oan de Brinkleane yn de Noard-Hollânske gemeente Bussum. Op dizze lokaasje wie oant 1939 de haven fan Bussum. Foar it riedhûs oer stiet de Koepeltsjerke. Yn 2011 wurdt oan de noardside it projekt Landstraat-Noardútfierd, wêrmei't it gemeentehûs út syn desennialange isolemint ferlost wurdt.  

It gebou is in ûntwerp fan C. Wegener Sleeswijk en waard op 11 septimber 1961 iepene troch Minister fan Binnenlânske Saken Edzo Toxopeus. De klokketoer mei klokkespul komt út 1973.

It gemeentehûs waard as dekor brûkt troch Van Kooten en De Bie, as gemeentehûs fan de fiktive gemeente Juinen.
Marijetsjerke of Koepeltsjerke

De **Marijetsjerke** of **Koepeltsjerke** (folút: Tsjerke fan Us Leaffrou fan Ivichduorjende Bystân') is in roomsk-katolike tsjerke oan 'e Brinkleane yn it sintrum fan Bussum. 

## Skiednis
De neo-byzantynske tsjerke mei in bysûndere koepelkonstruksje yn easterske styl nei in ûntwerp fan J.Th.J. Cuypers en P.J.J.M. Cuypers, respektivelik soan en pakesizzer fan P.J.H. Cuypers, datearret út 1921. De goed ûnderhâlden en renovearre tsjerke foarmet in prominint bouwurk yn Bussum.

Sûnt it sluten fan 'e Sint-Fitustsjerke en de Hillich Herttsjerke yn 1982 en de Sint-Joazeftsjerke yn 2018 is de Marijetsjerke de iennige roomske tsjerke fan Bussum. 

De krúsweistaasjes binne fan 'e hân fan Mari Andriessen en hongen earder yn de Hillige Herttsjerke oan de Kamerlingh Onneswei, ôfbrutsen yn 1991.

## Oargel
Yn 1923 boude de firma Steinmeyer it oargel yn 'e Klemenstsjerke fan Hilfertsom. Dy tsjerke waard yn 1996 sletten en yn 2011 waard it oargel dêr demontearre en restaurearre en yn 2012 troch Adema wer opboud yn 'e Marijetsjerke. Tagelyk waard it ynstrumint útwreide mei in Bazuin 16′ op it pedaal. It oargel hat 22 registers op twa manualen en pedaal.

## Keppeling om utens
* Het Orgel: ynformaasje oer it oargel fan 'e Marijetsjerke
* Trije-ienheidparochy Bussum-Naarden
Kolonel Palmkazerne

De **Kolonel Palmkazerne** wie in militêre kazerne yn it Noard-Hollânske plak Bussum. De kazerne waard yn 1939 yn gebrûk nomd, nei in ûntwerp fan Kapitein fan de sjeny A.G. Boost.

Yn de Twadde Wrâldoarloch wie de kazerne in finzenis fan de Dútsers. Yn 1944 waard troch de alliearden in bombardemint op de finzenis útfierd.

De Kolonel Palmkazerne sluet begjin 2006. It Opliedings- en Treningssintrum Logistyk fan de Keninklike Lânmacht ferhuze nei de Olivier Ketting- en de Du Moulinkazerne yn Soesterberch. By it opliedingssintrum op de Palmkazerne yn Bussum wurken ûngefear 350 persoanen. 

Op termyn ( ± 2011) sil de kazerne in nije bestimming krije. It grutste diel fan de kazerne sil sloopt wurde, wêrnei't der nijbou komme sil. Tocht wurdt oan wenningen (± 60 oant maksimaal 200), en in lytsskalich bedriuweterrein. Ek 'wurdt sjoen' oft in tennispark út de súdwestrâne fan Bussum (Tennissintrum Bosheim) nei it terrein fan de Palmkazerne ferpleatst wurde kin.

## Sjoch ek
* Fleanramp Bussum
Winkelsintrum Nieuwe Brink

**Winkelsintrum Nieuwe Brink** is in winkelsintrum yn it sintrum fan it Noardhollânske plak Bussum. It kompleks waard yn 1986 oplevere. Under it winkelsintrum (sirka 20 winkels) sit in publike parkeargaraazje.

It brûnzen byld *Dame dy't in hoed past* (Ek van Zanten) stiet op it pleintsje foar de winkels.
Wetterpolo op de Olympyske Simmerspullen 1960

De **[[Olympyske Simmerspullen 1960]]**, ek wol de XVIIe Olympiade neamd waarden yn 1960 hâlden yn Rome, de haadstêd fan Itaalje. De wetterpolokompetysje wie yn it *Stadio Olimpico del Nuoto*.

## Stadio Olimpico del Nuoto
It Stadio Olimpico del Nuoto waard yn 1959 boud foar de Olympyske Simmerspullen. Yn 1983, 1994 en 2000 waard it swimbad renovearre en útwreide. Yn 2000 kaam der sels in apart swimbad foar it wetterpolo by fan 33 x 25 meter. Der wie yn 1960 plak foar 20.000 taskôgers.

## Groepsfaze
### Groep A

### Groep B

### Groep C

### Groep D

## Twadde rûnde
### Groep 1

### Groep 2

## Pleatsingsronde
### om it 5e oant 8ste plak

### om de medaljes

## Einrangskikking
Malé

**Malé** (މާލެ) is de haadstêd fan de republyk de Maldiven.
De stêd leit op it eilân *Malé*, part fan it Kaafu-atol, en beslacht it hiele eilân.
It eilân omfiemet mar 1 by 1,7 km en is folslein folboud.

Malé is it ekonomyske en bestjoerlike hert fan de Maldiven.

## Keppeling om utens
* www.visitmaldives.com
Daka

**Daka** (''ঢাকা'', *Dhākā*; eartiids *Dakka*, *Dacca*) is de haadstêd fan Bangladesj. De stêd hat sa'n 12 miljoen ynwenners, dat it is de grutste stêd fan it lân (foar Chittagong en Khulna). Yn de agglomeraasje wenje wonen sa'n 12 miljoen minsken (1 jannewaris 2008). De stêd leit yn it distrikt Daka dat wer part is fan de difyzje Daka. Daka hat in âlde en in nije stêd.

Daka leit oan in sydtûke fan de rivier Dhaleswari, yn it hert fan it grutste jutegebiet fan de wrâld. It gebiet dêr omhinne is tige tichtbefolke, mei alle swierrichheden anneks, en wurdt faak rekke troch slimme oerstreamings feroarsake troch moessons. De trochsneed temperatuer is 25&nbsp;°C.
## Ut de skiednis
Daka waard stifte yn de 10e iuw en wie fan 1608 oant 1704 de haadstêd fan Bingalen. Eardat Daka yn 1765 ûnder it bewâld fan it Feriene Keninkryk kaam, wie de stêd in hannelssintrum foar Britten, Frânsen en Nederlanners. Op 8 augustus 1874 waard de earste stien foar in wetterliedingnet lein.

De stêd telde yn 1881 79076 ynwenners; hast likefolle hindoes as moslims. Daka wie doestiids it wichtige hannelsplak foar rys út de delta, foar indigo en hout út Tippera en foar tee út Assam. Under Britsk bewâld wienen der in soad amtlike tsjinsten en skoallen festige yn Daka. Opfallend wie ek it oaljefantendepot dat dêr húsmanne. Yn 1905 waard Daka fannijs de haadstêd fan Bengalen om yn 1956 de haadstêd fan East-Pakistan te wurden.

Daka waard yn 1971 haadstêd fan Bangladesj doe't it lân ûnôfhinklik fan Pakistan waard. Oant 1982 waard de namme yn it Latynske alfabet stavere as *Dacca*.

## Ynwennertal

## Ekonomy
Daka is it yndustrysintrum, ekonomysk- en bestjoerssintrum fan Bangladesj en is in hannelssintrum foar jute, oaljesiedden, sûker en tee. De meast wichtige produkten binne tekstyl (katoen) en jute-produkten. Ek rys-pellerijen binne fan belang. Daka is fermeamd om syn ambachtskeunst. It plak Narayanganj, 16 kilometer súdeastlik fan Daka, fungeart as haven foar de stêd.

De universiteit fan Daka yn de wyk *Ramna* waard op 1 july 1921 iepene. Ek de oare ûnderwiisynstellingen en lânbou-ûndersyksynstituten binne dêr festige.

## Ferkear

* Benoarden Daka leit de ynternasjonale lofthaven Zia International Airport
* Riksja: de riksja is noch altyd in wichtich persoaneferfiermiddel yn Daka. Deis binne der sa'n 400.000 ryksjafytsers op paad (*Rickshaw Capital of the World*).
* Daka hat mear as ien haven ta syn foldwaan, poarten nei de Yndyske Oseaan

## Religy
De befolking fan Daka is relatyf homogeen. It grutstepart heart ta de Islam, de measten fan har binne Soenniten. Dêr is in hindoeïstyske minderheid fan goed 10 % en in lyts oantal Boedisten en kristenen.
Bandar Seri Begawan

**Bandar Seri Begawan** is de haadstêd fan it Aziatyske sultanaat Brûnei. De stêd leit op de noardouwer fan de rivier Brûnei en bestiet út twa dielen: it eigentlike Bandar Seri Begawan en it tichtbefolke Kampong Ayer.

## Skiednis
Bewenning oan de ouwers fan de rivier Brûnei kin neigien wurde oant yn de 7e iuw; doe wienen dêr al delsettingen dy't in soad hienen fan dy yn Kampong Ayer. Sy leine tichteby it plak dêr't no it Museum fan Brûnei stiet.

Sery Begawan waard ferneamd nei de sultan syn ferstoarne heit Sir Omar Ali Saifuddien op 5 oktober 1970. De oarspronklike namme wie Bandar Brunei. *Begawan*  is in namme dy't jûn wurdt oan monargen fan Brûnei nei har abdikaasje. De titel komt fan it wurd foar 'god' út it Sanskryt: भगवान *bhagavān*. Sery komt ek út it Sanskryt, *Sri*. *Bandar* komt út it Perzysk بندر fia Yndyske talen en betsjut "havenstêd" of "haven" (*bandar* betsjut "stêd" yn it Maleisk).

Op 1 augustus 2007 joech de sultan fan Brûnei tastimming foar it útwreidzjen fan Bandar Seri Begawan fan 12,87 kante kilometer nei 100,36 kante kilometer.

## Demografy
Yn agustus 2010 lei it ynwennertal fan Bandar Seri Begawan om de 140.000 en yn de stêdekloft wenje sa'n 278.000 minsken. De mearderheid fan de Brûneianen is  Maleizjer en de grutste minderheid wurdt foarme troch Sinezen. Lânseigen befolkingsgroepen sa as de Iban wurde ek sa'n bytsje as Maleizjers beskôge. Fierders hâlde dêr grutte oantallen tydlike arbeiders yn Brûnei ta, meast út Yndoneezje, de Filipinen en it Yndiaaske subkontinint.

## Klimaat
Bandar Seri Begawan hat in tropysk reinwâld klimaat. De stêd hat it hiele jier troch in protte delslach, trochstrings 120 mm it jier; in maart falt de minste rein. Oktober oant desimber binne de wietste moannen, mei rûchwei twa fan de trije dagen rein. Lykas alty in gebieten mei in tropysk reinwâldklimaat, binne de trochsneed temperaturen yn dizze stêd it hiele jier troch frijwat konstant, mei as trochsneed heechste temperaturen fan sa'n 32 C en trochsneed leechste fan 23 C.

## Keppelings om utens
* Webside fan de gemeente Bandar Seri Begawan
* Ynfo oer Bandar Seri Begawan op Maleisie.be
Suzanna (rêdingsboat)

De rêdingsboat **Suzanna** is ien fan de fiif selsoprjochtsjende skippen fan it type Carlot. 
It skip waard boud yn 1968 fanwege de KNZHRM (no de KNRM). 

De boat hat in lingte fan 20,37m, in breedte fan 4,15 m, in djipgong fan 1,40m en in wetterferpleatsing fan 53 ton. 
It skip wurdt oandreaun troch twa 8 silinder Kromhout TS motoaren fan 140 hk. it stik.

De Suzanna hat stasjonearre west yn De Helder fan 1968 oant 1998 en op Yslân fan 
1998 oant 2008. De boat wurdt troch de KNRM yn de wintermoannen wer ynset as rêdingboat te Lauwerseach. Yn de simmermoannen wurdt de Suzanna brûkt foar promoasje fan it Waadgebiet en de KNRM. Ek kin de boat brûkt wurde foar it ferstruien fan jiske fan ferstoarnen.

De boat leit op Lauwereach en wurdt bemanne troch frijwilligers.                                       

## Keppeling om utens
*www.reddingbootsuzanna.nl
Sanne Keizer

**Sanne Keizer** (Doetinchem, 6 febrewaris 1985) is in Nederlânsk profesjoneel strânfollybalster en sealfollybalster út De Haach. Yn it deistich libben is se plysje.
 
## Karriêre
Sanne Keizer sette har sealkarriêre útein yn 1996 by de klup *Orion Doetinchem*. Oare ploegen dêr't hja by spile hat binne *Longa Lichtenvoorde* en Martinus Amstelveen. Fan 1997 oant 2002 spile hja by de Nederlânske ploech foar jongerein yn har leeftydskategory. Tegearre mei har hjoeddeistige partner Marleen van Iersel, foarmet Keizer in topduo yn it projekt Beach Team Holland dat opset is troch it bûn NeVeBo.

Keizer waard ynternasjonaal strânfollybalster yn 2002, doe't hja 17 jier wie. By de Europeeske kampioenskippen -18 jier helle hja de finale, mar ferlear dy. By de Wrâldkampioenskippen -18 jier yn Grikelân einige hja op it earste plak. Yn it strânfollybal hat hja mei in tal fan partners spile: yn 2002 mei Arjanne Stevens, yn 2003-2004 mei Merel Mooren, fan 2005 oant 2007 mei Marrit Leenstra, fan 2007-2009 mei de Friezinne Mered de Vries en fan 2009 ôf mei Marleen van Iersel. Yn 2003 waard Sanne Keizer mei Merel Mooren Nederlânsk kampioen strânfollybal en dêrmei waard de lange rige dy't Rebekka Kadijk, mei doetiids Marrit Leenstra, delsetten trochbrutsen. In pear jier letter, yn 2008, waard hja op 'e nij Nederlânsk kampioen, dat kear mei Mered de Vries. Yn 2010 waard Keizer mei Marleen van Iersel Nederlânsk kampioen. Yn 2009 stie it duo op de 6e plak op de wrâldranglist, yn 2010 wie dat it achtste plak. Op de Europeeske list stie it duo yn 2010 op it fiifde plak. Op de Nederlânske ranglist steane hja op it earste plak. As grutte doel hat it duo op de Olympyske Simmerspullen fan 2012 yn Londen te heljen.

Op 8 maaie 2011 helle it duo in grut súkses, yn Sjanghai, Sina, waard foar it earst in World Tour evenemint wûn. Yn de finale wie it duo mei 2-1 (15-21, 26-24, 15-13) te sterk foar de wrâldkampioenen Ross/Kessy út de Feriene Steaten. Dat wie pas de twadde kear yn de skiednis dat in Nederlânsk duo in World Tour evenemint wûn. De earste kear wie yn 2003 troch Marrit Leenstra en Rebekka Kadijk.  

Dat súkses waard twa wiken letter yn Poalen nochris oerdien. Op 22 maaie 2011 waard yn de finale waard mei 2-0 wûn fan Cicolari/Menegatti út Itaalje. 

It Wrâldkampioenskip yn Rome waard gjin súkses: it duo bleau stykjen yn de achtste finales.

Sanne Keizer hat it havo-diploma helle, dêrnei hat hja it diploma helle yn it HBO Kommersjele Ekonomy RTA. Hja siket op it stuit nei in master oplieding dy't goed te kombinearjen is mei it strânfollybaljen. 

## Sjoch ek
* List fan Nederlânske follyballers

## Keppelings om utens
* Officiële website
* Profyl by de FIVB
Arie Visser (type rêdingsboat)

De **Arie Visser** is in saneamd type RIB-rêdingboat (*Rigid Inflatable Boat*) fan de Keninklike Nederlânske Rêding Maatskippij (KNRM). De Arie Visser-klasse is de grutste klasse fan de KNRM. De klasse is der kaam doe't bliken dien hie dat de Johannes Frederik-klasse in te lytse aksjeradius hie, nammentlik 4,5 oere op folle krêft. De Arie Visser kin 16 oeren mei folle krêft farre. 

## Oandriuwing
De boaten wurde oandreaun troch 2 MAN motoren fan 1000 pk. it stik. Dy 2 motors driuwe twa grutte Hamilton wetterjets oan. Der is keazen foar wetterjets omdat dy gjin bewegende dielen yn it wetter hawwe, en dat is feiliger foar drinkelingen.
De 2 motoren jouwe de boat in topfaasje fan 34 knopen, sa'n 63 kilometer it oere.

## Selsrjochtsjend
De rêdingboaten yn de Arie Visserklasse binne *all-weather*-boaten, dat by rûge seeën bestiet de kâns dat sy omslagge. De boaten binne sa makke dat se út harsels wer werom kantelje kinne. Dat kin trochdat it stjoerhûs fungeart as in grutte luchtkeamer en it swiertepunt fan it skip bot leech leit; de motoren en tanks sitte ûnderyn it skip. Kapseize komt lykwols net sa faak foar; der is mar ien skip yn dizze klasse yndie omslein, de Anna Margaretha fan stasjon It Amelân, op 1 novimber 2006.

## Spesifikaasjes

## Boaten yn de rige
Spant!

**Spant!** (earder **'t Spant** neamd) is in teäter en sûnt 1996 ek kongressintrum yn de Noard-Hollânske gemeente Bussum. It teater stiet oan de Dr. A. Kuyperleane 3.

## Skiednis
It earste gebou op de lokaasje waard brûkt tusken 1969 en 1979 en waard dêrnei sloopt. Yn septimber 1980 iepene de destiidske minister presidint Van Agt it fernijde Spant, ûntwurpen troch de arsjitekt Beckers.

Yn 1996 waard it oanlizzende bibleteekfiliaal fan Bussum-Súd sluten.

It teater waard yn 2005 fernijd. De seal hat in kapasiteit fan 800 persoanen.

## Keppeling om utens
*http://www.spant.org/
Spiegheltsjerke

De **Spiegheltsjerke** is in tsjerkegebou yn 'e wyk 'het Spieghel', yn it Noard-Hollânse plak Bussum. 

## Skiednis
De tsjerke wie in ynisjatyf fan de Bussumske evangeliste Suzanna Maria van Woensel Kooy en is ûntwurpen troch  Theo Rueter, de arsjitekt fan famylje Van Woensel Kooy. De opdrachtjouwer wie de *Vereeniging tot Evangelisatie* yn Bussum. Rueter ûntwurp de tsjerke yn in styl, dy't rekkene wurd ta de iere Amsterdamske Skoalle. De tsjerke waard yn 1925 iepene. 

Yn 2006 waard de toer restaurearre. Yn 1978 kaam der in Verschueren-oargel as ferfanging fan it oargel út 1930.

De toersklok wie oarspronklik bedoeld foar prinsesse Beatrix, mar kaam yn de Spiegheltsjerke te hingjen doe't bliken die dat de inisjalen fan de prinsesse yn spegelbyld op de klok setten wienen.

## Funksje
Fanwegen de kultuer-histoaryske wearde en de byldbepalende lokaasje krige de tsjerke de status fan ryksmonumint. It gebou wurdt as foarbyld beskôge fan it bouwen yn it ynterbellum en as foarbyld fan it wurk fan Rueter.

De tsjerke tsjinnet as tsjerkegebou foar de Spiegheltsjerkegemeente en de Gemeente Sion, dy't alle twa diel útmeitsje fan 'e protestantske gemeente fan Bussum.

Yn septimber 2017 waard in multyfunksjonele oanbou by de tsjerke iepene. Dy 'hûskeamer fan 't Spieghel' krige de namme "Spieghelhuys". 

De tsjerke is de âldste fan 'e twa protestantske tsjerken yn Bussum. De oare is de Wilhelminatsjerke.
Filla Amalia

**Filla Amalia** of "Hûs mei de bylden" is in filla oan de Meerweg 7 yn it Noard-Hollânske plak Bussum. It gebou út 1902 is in ryksmonumint. De arsjitekt wie Gerrit Jan Vos.

De opdrachtjouwer foar de bou wie Johannes Hulsman dy't de filla neamde nei syn frou Amalia.
De ûnderferdjipping waard fan 1956 oant 1971 brûkt as tsjerke foar de Wersteld Apostolyske Gemeente.
Voorschoten

**Voorschoten** is in plak en in gemeente yn Súd-Hollân. As gemeente bestiet Foarskoat fan 'e Frânske Tiid ôf; dêrfoar wie it in ambachtshearlikheid. Der wennen neistenby 24.000 minsken yn de gemeente (2011) op in gebiet fan neistenby 12 km². Oarspronklik is it doarp ûntstean op in strânwâl yn in klaaigebiet.

## Berne yn Voorschoten
* Max van der Stoel (1924-2011), politikus en diplomaat
* Hector Treub (1856-1920), arts
Fredetsjerke (Bussum)

De **Fredetsjerke** is in eardere Nederlânsk-Herfoarme tsjerke oan de Huizerwei yn de Noard-Hollânske gemeente Bussum. It tsjerkegebou is ûntwurpen troch arsjitekt C. Doornenberg. Yn 1914 waard de tsjerke iepene. Sûnt 1996 stie de tsjerke leech.

## Wenbestimming
Yn 2004 waard de tsjerke ferboud ta in kompleks mei 18 apparteminten. De boukosten bedroegen 2,7 miljoen euro. It toerappartemint is ferspraat oer fiif ferdjippings.

In 2007 wûn it projekt de Romtlike Kwaliteitspriis Bussum.
Skou (fartúch)

In **skou** is fan âlds in lytse fiskersboat mei de skaaimerken fan in aak. It ferskil mei de aak sit him yn de foar en efter omheech bûgde boaiem dy't net boppe de wetterline oanslút op de side, mar oan in board. Dizze konstruksje wie ienfâldiger en dus goedkeaper te meitsjen. Der binne ferskillende typen skouwen.

## Typen skou
* Fryske skou (âldskou)
* GWS-skou
* Skeldeskou
* Salmskou
* Seeskou
* Siuwske skou
Cornflakes

**Cornflakes** of **maisflokken** is de namme foar in bakt mingsel dat tradisjoneel bestie út weet, hjouwermout, maismoal en sûker, ferwurke as flintertinne platte koeken, dat troch de arts John Harvey Kellogg op de merk brocht waard.

Cornflakes wurde meastal by de moarnsbrogge iten mei kâlde molke en at dat winske wurdt huning, sûker of oare wat. It gerjocht fynt syn oarsprong yn Noard-Amearika. It wurd *corn* betsjut *mais* yn it Amerikaansk-Ingelsk.

Cornflakes wurde makke troch de trije haadyngrediïnten (seane mais en sûker) en eventueel oare yngrediïnten by elkoar te dwaan en dêr in daai fan te meitsjen. Dat daai wurdt dan platrôle en roastere oant it de foarm fan flokken (*flakes*) hat.
Wilhelminatsjerke (Bussum)

De **Wilhelminatsjerke** is de wichtichste protestantske tsjerke yn Bussum. De tsjerke stiet oan it Wilhelminaplantsoen en is in let wurk (1926) fan Tjeerd Kuipers.

## Beskriuwing

De fan oarsprong grifformearde tsjerke is in krústsjerke mei houten spitstonferwulften en in toer njonken de foargevel. De muorren en de swiere pylders fan 'e tsjerke binne foar in part fan bakstien boud en op plakken yn in sêfte giele kleur bepleistere.

## Glês-yn-leadramen
De brânskildere ramen binne makke troch Willem Mengelberg (1897-1967). Oan 'e eastlike kant wurdt yn it middelste raam raam in stjer útbylde, oan de noardlike kant it krús en oan 'e westlike kant it ljocht.

## Jugendstil-ljochtkroan
De Jugendstil-ljochtkroan mei 24 lampen is út de Fredestsjerke fan Bussum ôfkomstich. 

## Klok
Op in hichte fan 30 meter hinget de goed 1400 kg. swiere klok. Yn 'e Twadde Wrâldkriich waard de klok troch de Dútsers foardere. Nei de oarloch waard jild ynsammele en in nije klok mei it opskrift *Door roof verloren, in vree herboren, nodigt tot Hem, mijn bronzen stem (AD 1949)* getten. 

## Oargel

Ynearsten hie de tsjerke in oargel fan Valckx & Van Kouteren út 1926. Dat oargel waard letter ferfongen troch ien fan de belangrykste oargels út it iere wurk fan 'e oargelbouwer D.A. Flentrop fan Saandam. 

Oarspronklik waard it oargel yn 1948-1949 foar de yn 1996 sletten Fredetsjerke yn Bussum boud en yn 1998 waard it oerset nei de Wilhelminatsjerke.

## Keppeling om utens
* Disposysje oargel
Wettertoer (Bussum)

De **wettertoer** fan Bussum stiet oan de Bussummer Grintwei, oan de râne fan Bussum tichtby stasjon Bussum Súd en sjocht út oer de Bussumske heide en de bebouwing fan Bussum-Súd. De wettertoer waard boud yn 1897 nei in ûntwerp fan Ir. H.P.N. Halbertsma en is bûten gebrûk. Halbertsma boude soksoarte tuorren yn Meppel en Almelo.

De toer hie destiids in hichte fan 35 meter en in reservoir fan 200 kubike meter. De toer wie ûnderdiel fan it tichtby lizzende pompstasjjon en wetterwingebiet, eigendom fan de Bussumsche Waterleiding Maatschappij, sûnt it begjin fan de 20e iuw in dochterbedriuw fan de N.V. De Industriële Maatschappij.

Yn 1967 waard in ferbouwing útfierd, wêrby't de mantel om it waterreservoir ferfongen waard, nei sizzen om foar te kommen dat dielen fan de bûtenside fan de toer nei ûnderen ta falle soenen. Nei dizze ferbouwing wie de hichte noch mar 30 meter.

De wettertoer is yn 2001 ferkocht oan yngenieursburo NIBE dy't it hielendal ferbouwe woe ta kantoar. Yn 2007 is besluten om de toer ûnderdiel wurde te litten fan in bedriuwssammelkantoar fan rom 2.500 m². It kompleks soe yn syn eksploitaasje CO2-neutraal wurde moatte en op de boppeste etaazje in panoramaromte foar gearkomsten en besikers herbergje moatte, wat betsjut dat de aluminium kape om it reservoir ferfongen wurdt troch glêzen wannen. Under it gebou wurdt in eigen parkearfoarsjenning makke. De Wettertoer wurdt oplevere as duorsumste kantoar fan Nederlân mei in MIG-score fan mear as 1000 punten. It projekt is ûntwikkele troch it Bussumsk Wettertoerkollektyf, besteande út Michiel Haas fan NIBE en Bob Custers fan Vocus arsjitekten út Bussum dy't it ûntwerp tekene.

Begjin april 2010 koe eigener Moore MKW (foarhinne Meeuwsen Ten Hoopen Belestingadviseurs en Accountants) yn it gebou.

## Keppeling om utens
* Wettertoer Bussum
Tako Hajo Jelgersma

**Tako Hajo Jelgersma** (29 oktober 1702, Harns  -  24 maart 1795, Haarlim),  wie in 18e iuwsk Nederlânsk keunstskilder.

## Biografy
Neffens de RKD ferfear er earst yn 1757 nei Haarlim. Hy wie learling fan Frans Decker en Wigerus Vitringa. Yn it earstoan skildere er skippen en seegesichten, letter skildere er lânskippen, portretten en kopiearre ek wol wurk fan âlde masters. Syn grisailles makke er yn de trant fan Jacob de Wit. Johan Bernard Brandhoff, Johannes Petrus fan Horstok, Cornelis fan Noarde, Martinus fan der Jagt  en Johannes Swertner wienen syn learlingen.

Jelgersma stoar as frijfeint yn de âldens fan benei 93 jier.


File:Haarlem-Regentenkamer-Hofe van Noblet-Jelgersma.jpg|Grisaille foar it *[[Hofje van Noblet]]*, 1763
Ofbyld:Wigerus Vitringa.jpg|*Wigerius Vitringa* troch Cornelis fan Noarde nei in tekening fan Jelgersma
File:Tako Hajo Jelgersma 002.jpg|Portret fan *Hendrik Fabricius*,  10 jier, 1748 troch Jelgersma
Eardere bibleteek (Bussum)

De **eardere bibleteek** fan Bussum stiet oan de Generaal de la Reylaan. It bouwurk waard yn 1913 boud nei it ûntwerp fan de arsjitekten Van der Goot en Cornelis Kruisweg. It waard ûntwurpen foar de funksje fan iepenbiere bibleteek, en is dêrmei ien fan de earste gebouwen yn Nederlân dat spesifyk foar dat doel boud waard.

It pân bestiet út in noard- en súdfleugel dy't ôfdekt wurde troch in sealdak, en in east- en westfleugel ôfdekt troch in skylddak mei piron, bedekt mei reade ferbettere Hollânske pannen. Op de krusing fan de fleugels is in achthoekige ljochtkoepel setten.

It gebou is erkend as ryksmonumint en wurdt tsjintwurdich brûkt as apteek.

## Sjoch ek
* List fan ryksmonuminten yn Bussum
Doha

**Doha** (Arabysk: الدوحة, *ad-doha* of *ad-dawhah*) is in gemeente yn, en de haadstêd fan Katar. De stêd leit oan de Perzyske Golf. Lykas yn oare Arabyske lannen hat Katar ek mânske oalje- en gasfjilden, mar de fiskerij is dêr ek noch fan belang. Likernôch 80% fan de befolking fan Katar wennet yn Doha of har foarstêden. Hast alle ekonomyske aktiviteiten konsintrearret him yn Doha.

Doha hat in ûnderwiisdistrikt, *Education City*, dat hielendal wijd is oan ûndersyk, ûntjouwing en ûnderwiis.

Doha hat in ynternasjonaal fleanfjild (*Doha International Airport*). Der wurdt boud oan in nije ynternasjonale lofthaven dy't *The New Doha International Airport*(NDIA) hjitte sil. Yn 2015 sil it yn gebrûk naam wurde. 

Doha hie har kandidaat steld foar de Olympyske Simmerspullen 2016, mar hat it net helle.

2001 is yn Doha in ûntwikkelingsaginda fêstlein (DDA, *Doha Development Agenda*). De lannen dy't oansletten binne by de Wrâldhannelsorganisaasje (WHO) binne doe úteinset mei ûnderhannelingen om ynternasjonale hannelsbarriêres wei te nimmen. Dy ûnderhannelingsomloop, de Doha-omloop, is no noch oan de gong. 

## Demografy
De gearstalling fan de befolking fan Doha's is frijwat apart. It grutste part fan de ynwenners binne wurknimmers út it bûtenlân. De etnyske Katarjers foarmje in minderheid. Foar it meastepart komme de bûtenlanners út Súd-Aazje, benammen út Pakistan, Yndia, Sry Lanka, Nepal, Filipinen, Banglades en Yndoneezje, dêrnei folgje lju út de Levant Arabyske lannen, Noard-Afrika en East-Aazje, mar it Feriene Keninkryk, de Feriene Steaten, Kanada, Frankryk, Súd-Afrika en Austraalje leverje in soad bewenners fan Doha.

Yn it ferline mochten bûtenlanners gjin grûn besitte yn Doha; dat mei no wol op plakken. Grûnbesitters út it bûtenlân yn Katar kinne tsjintwurdich makliker in ferbliuwsfergunning krije dat harren rjocht jout op wenjen en wurkjen yn Katar.

Eltse moanne ferfarre tûzenen minsken nei Katar, dat de befolking fan Doha is mear as ferdûbele yn de ôfrûne tsien jier. Troch dy grutte ynstream fan bûtenlanners is der wol krapte op de huzemerk ûntstien, mei fan gefolgen hegere huzeprizen en in tanimmende ynflaasje. 

Der binne de lêste jierren ferskate nije tsjerken set yn Doha. De Emir hat per dekreet lân foar de bou fan godshuzen tawiisd. Maart 2008 waard de earste Katolike tsjerke yn Doha iepene. As teken fan respekt foar de pleatslike (Moslim) befolking, wurde kristlike symboalen net bûten tsjerke brûkt.

## Klimaat
Doha hat in woastynklimaat. It leit op it Arabyske skiereilân, dat it klimaat is dêr hjit en skrok. Temperatueren lizze trochstrings boppe de 38° C fan maaie oant septimber, de fochtichheidsgraad ferskilt. De temperatuer kin simmerdeis moarnsier boppe de 25 C lizze. Yn de simmermoannen kriget de stêd suver gjin wetter en yn de oare moannen minder as 20 mm. Trochstrings falt der 75 mm it jier, it measte tusken oktober en maart. De winters binne myld, de temperatuer sakket hast nea ûnder de 7° C.

Simmertemperaturen berikke geregeldwei de 50&nbsp;°C en heger.

## Underrjocht
De stêd is it thús fan 'e Universiteit fan Katar en in kampus fan' e HEC Paris Business School.

## Keppeling om utens
* De skiednis fan Doha
Niels Klapwijk

**Niels Klapwijk** (Amersfoart, 19 septimber 1985) is in Nederlânsk follybalspiler.

Hy begûn mei it follybaljen yn syn berteplak Amersfoart. Dêrnei spile er foar *Hoogland, Renswoude, SSS Barneveld, Capelle ad IJsel, HvA Amsterdam*. Nei Amsterdam hat er in skoftke foar *Nesselande* út Rotterdam spile, by dy klup wûn er yn 2007 de Nederlânske beker en yn 2009 waard er mei de ploech kampioen fan Nederlân. Dêrnei gie er oer de grins rjochting Belgje, hy soe dêr spilje foar *Noliko Maaseik*. Op it stuit spilet er dêr noch by. Hy makke syn debút foar de Nederlânske ploech yn 2006. Op 1 oktober 2010 hie Niels Klapwijk yn totaal 65 ynterlannen spile foar de Nederlânske ploech.

Yn 2010 hat Klapwijk in skoft net yn aksje komme kinnen, omdat er in operaasje oan de skonk hie. Hy hie al in skoft lêst fan in saneamde *stressfraktuer*, dat rûn novimber 2009 begûn wie. Gelokkich waard it doe minder, mar yn it foarjier fan 2010 spile it wer op. Nei de World League krigen de spilers trije wiken rêst, mar krekt nei dy perioade spile it skonk wer op. Hy koe wer mei spylje mei de kwalifikaasje wedstriden foar it Europeesk kampioenskip fan 2011, mar spitich genôch slagge it de Nederlânske ploech net om him te pleatsen.

## Sjoch ek
* List fan Nederlânske follyballers
Sjoerd Vening Meinesz

**Sjoerd Anne** **Vening Meinesz** (Harns, 20 febrewaris 1833 - Leusden, 26 desimber 1909) wie in Nederlânsk politikus en sjoernalist. Hy wie boargemaster fan de gemeente Rotterdam fan 1881 oant 1891 en fan de gemeente Amsterdam 1891 oant 1901. Yn de gemeente Rotterdam wie hy noch boargemaster ûnder de namme Meinesz. Yn 1892 krige hy, by Keninklik Beslút tastimming om de namme 'Vening' oan syn efternamme 'Meinesz' ta te heakjen. Vening wie de efternamme fan syn mem.

Vening Meinesz wie in liberaal bestjoerder en politikus. Hy begûn syn karriêre as haadredakteur fan it Algemeen Handelsblad en waard letter boargemaster. Dêrneist wie er ek lid fan sawol de Earste as de Twadde Kamer, wat destiids noch te kombinearjen wie. Yn 1869 waard hy wethâlder fan finânsjen yn de haadstêd, mar moast ôftrede doe't hy mei de dochter fan boargemaster Den Tex troude. As boargemaster fierde hy yn beide stêden it bewâld mei fêste hân. Hy wie in oanhinger fan de konservatyf liberale streaming, dy't yn de keamers oer útienrinnende saken spruts.

Ien fan syn bern is de bekende geofysikus professor Felix Vening Meinesz. Hy wie de oerpake fan de lettere masterkreaker Aage Meinesz mei syn "termyske lans".

Yn Rotterdam is in strjitte, in leane en in plein nei him neamd. Amsterdam hat him eare mei in leane, de boargemaster Veningleane.
Marko Klok

**Marko Klok** (Monnickendam, 14 maart 1968) is in eardere Nederlânsk sealfollybalspiler en letter ek strânfollyballer. Hy die twaris mei oan de Olympyske Spullen en wûn dêrby yn totaal ien medalje.

De earste kear dat Marko Klok meidie oan de Olympyske Spullen wie by de Spullen fan 1992 yn Barselona. Dêr wûn de Nederlânske ploech de sulveren medalje, it die bliken dat Brazylje yn de finale te sterk wie. Wat jierren letter, yn 2004, die er foar de twadde kear mei oan de Spullen. By dy Spullen yn Atene waard de ploech njoggende fan de tolve lannen. Yn totaal hat Marko Klok 378 ynterlannen spile foar de Nederlânske ploech. 

Hy begûn syn rinbaan as follyballer by  *VVM'63* yn Monnickendam en spile dêrnei foar Martinus (Amstelveen), *Napoli* (Napels), Itaalje), *Città di Castello* (Itaalje), AMVJ (Amstelveen), *VfB Friedrichshafen* (Friedrichshafen, Dútslân), *Moerser SC* (Moers, Dútslân), *Noliko Maaseik* (Belgje), *M. Roma Volley* (Rome, Itaalje), *Forlì* (Itaalje), Ortec Rotterdam.Nesselande (Rotterdam), *Fakel Novi Urengoi* (Novy Oerengoj, Ruslân), *Anorthosis Famagusta* (Syprus) en *Nea Salamina Famagusta* (Limassol, Syprus).

Neist it sealfollybal hat Klok ek aktyf west yn it strânfollybal. Hy foarme in duo mei Michiel van der Kuip. Dat duo helle yn 1995 de earste Europeeske titel foar Nederlân en dat wie dan ek in grutte stimulâns foar it strânfollybal yn Nederlân. 

## Sjoch ek
* List fan Nederlânske follyballers
Olympyske Winterspullen 1964

De **Olympyske Winterspullen 1964**, ek wol de IXe Olympiade neamd, waarden yn **[[1964]]** yn Innsbruck, Eastenryk hâlden. Dat wie fan 29 jannewaris oant en mei 9 febrewaris. Krekt foar de start fan de Spullen kamen by treningen op de Olympyske akkommodaasjes de Britske rodelaar Kazimierz Skyszpeski en de Australyske skyer Ross Milne om it libben. De Spullen waarden bedrige troch in te min oan snie. It leger fan Eastenryk waard ynset om blokken iis en snie fan heger yn de bergen nei ûnderen te bringen om de skypistes en de bob- en rodelbaan yn oarder te krijen.

## Akkommodaasjes

## Sporten
Op de Spullen fan 1964 stiene seis sporten op it programma en 34 ûnderdielen ferdield oer 10 dissiplines. It IIstoksjitten wie it demonstraasjesport op de Spullen.

## Medaljes
### Medaljespegel

### Fryske medalje

## Dielnimmende lannen
Seisentritich lannen diene mei oan de Spullen. Trije lannen debutearren: Yndia, Mongoalje en Noard-Korea. East- en West-Dútslân diene as in feriene ploech mei. 

## Keppeling om utens
* De webstee fan NOC*NSF oer de Winterspullen fan 1964
Gouden Liuwke

It **Gouden Liuwke** is in earespjelde fan de stêd Ljouwert foar persoanen of fertsjintwurdigers fan organisaasjes dy't har foar de gemeente Ljouwert dan wol foar de Ljouwerter befolking fertsjinstlik ynsetten hawwe. De priis bestiet út in gouden spjeldsje yn de foarm fan in liuwke. De priis wurdt sûnt 2001 útrikt. 

En oan:
* Margreeth de Boer, âld-boargemaster en foarsitter fan de rie fan tafersjoch fan wettertechnology - ynstitút Wetsus
* Derk Bouwes, maatskiplike belutsenheid Skipsbuert
* Suze de Bruin, wykferiening ‘de Blokkedoaze’
* Sip de Haan, wykferiening Skipsbuert
* Kees ’t Hart, Stichting Literêre Aktiviteiten Ljouwert (SLAL)
* Elzeline van Riesen, û.o. Feriening Handikeptebelangen
* J. Schalekamp, û.o. Handikeptesport
* Joop Sierkstra, protokol byldzjende keunstregeling
* Harry Wiersma, Sinterklaas, trouamtner, wykwurker, 4 maaie betinking
Feanstersk

It **Feanstersk** (Feanstersk: *Feensters*) is in dialekt fan it Stedsk dat foarhinne op It Hearrenfean sprutsen waard. Dizze taalfoarm ûntstie oarspronklik yn 'e rin fan 'e achttjinde iuw om It Oranjewâld hinne, dêr't de Fryske steedhâlders in bûtenpleats ûnderholden. Mei't Oranjewâld sadwaande ek wol "it Fryske Haachje" neamd waard, stie it Feanstersk lang bekend as "Haachjefrysk" of "Haachjesfrysk".

## Gebrûk
It "echte" Feanstersk waard yn elts gefal oant yn 'e earste helte fan 'e tweintichste iuw op it Hearrenfean sprutsen. Oer it hjoeddeiske sprekkerstal binne gjin sifers bekend, mar neffens alle wierskyn wurdt it net mear aktyf brûkt. Wol liket der op 't heden in regiolekt fan it Nederlânsk mei wat lokale eleminten op it Hearrenfean yn gebrûk te kommen, mar dat is net it oarspronklike Feanstersk. By in enkête foar de saneamde *Spreektaalatlas* die yn 2023 bliken dat krapoan 40% fan 'e ynwenners fan It Hearrenfean "faak" de moderne Feanster sprektaal brûkt.

## Undersyk
Neffens guon saakkundigen liek it Feanstersk hiel bot op it Nederlânsk, wat it foar taalwittenskippers dreger (en nei't men oannimme mei ek minder ynteressant) makke en doch der ûndersyk nei. Yn 1879 waard op it Hearrenfean in enkête holden, wêrby't de lju twahûndert wurden nei it Feanstersk oersette moasten. De resultaten lieten fanút it eachpunt fan 'e taalûndersikers te winskjen oer, mei't in protte wurden ferskillend oerset waarden. Yn 1975 waard der nochris in lyts ûndersyk holden wêrby't diskear 153 jongere minsken befrege waarden.

## Oerlevering
Der binne mar in pear teksten oerlevere dy't mooglik as Feanstersk kategorisearre wurde kinne. In foarbyld is it boek *De Enige Weg*, út 1935, dat skreaun is troch Cissy van Marxveldt. Dêrby giet it, krekt as by alle Feansterske teksten, om in tige fragmintaryske oerlevering, dy't mar in pear sintsjes omfettet.